Source: https://www.delo.si/novice/politika/zadeva-skrlec-fiser-oproscen-zalarja-ni-bilo-na-sodiscu.html
Timestamp: 2019-11-13 18:33:40+00:00
Document Index: 47948

Matched Legal Cases: ['sodišče ', 'sodišče ', 'sodišče ', 'Sodišče ', 'sodišče ', 'Sodišče ']

Zvonko Fišer | sodišče | oprostilna sodba | Aleš Zalar | zadeva Škrlec
18. december 2017 02.40
18. december 2017 13.33
Odziv Aleša Zalarja na oprostilno sodbo v zadevi Škrlec:
»V zvezi z današnjo oprostilno sodbo zoper nekdanjega generalnega državnega tožilca Zvonka Fišerja, ki jo je izreklo novomeško okrajno sodišče zato, ker očitano dejanje sploh ni kaznivo dejanje, niti ni dokazov zanj, pričakujem, da bo pristojno državno tožilstvo umaknilo obtožni predlog zoper mene. To bi bilo med drugim tudi smotrno, saj stroški kazenskega postopka v primeru oprostilne sodbe bremenijo državni proračun in bodo nadaljni stroški kazenskega postopka v tej zadevi povsem nepotrebni. Če državno tožilstvo obtožnega predloga zoper mene ne bo umaknilo, se bom udeležil glavne obravnave 8. 1. 2018 in na njej javno predstavil tudi vsa politična ozadja te zadeve.«
Novo mesto − Okrajno sodišče v Novem mestu je nekdanjega generalnega državnega tožilca Zvonka Fišerja oprostilo očitkov o zlorabi položaja pri imenovanju Boštjana Škrleca za generalnega direktorja vrhovnega državnega tožilstva. Soobdolženega v zadevi, nekdanjega pravosodnega ministra Aleša Zalarja, tudi danes ni bilo na sodišče, zato je bil iz postopka izločen.
Sodišče je na današnjem naroku izpeljalo tako rekoč celotno glavno obravnavo, od Fišerjevega zagovora do zaključnih besed in razglasitve sodbe. Še pred tem je sodnica Melita Perko zavrnila vse predloge za pridobitev nekaterih dodatnih listin kot tudi za zaslišanje nekaterih prič, saj je, kot je dejala, iz pisnih listin, ki jih ima sodišče, dejansko stanje dovolj dobro razjasnjeno.
V razglasitvi ustne sodbe je sodnica menila, da je treba Fišerja oprostiti, ker mu ni mogoče dokazati naklepa storiti kaznivo dejanje zlorabe položaja. Prav tako ne naklepa Škrlecu pridobiti nepremoženjsko korist, kar mu je očitalo tožilstvo. Dejala je, da vsaka kršitev postopka še ne pomeni zlorabe položaja.
Tožilstvo je na razsodbo napovedalo pritožbo
Danes bi moralo sodišče izpeljati tudi sojenje soobdolženemu v isti zadevi Alešu Zalarju, a ga tudi danes ni bilo na sodišče. Sodnica ga je zato izločila iz postopka in določila, da bo zanj postopek izpeljala posebej. Izdala je tudi odredbo za Zalarjevo prisilno privedbo, ki pa jo je preklicala po tem, ko ji je Zalarjev odvetnik Emil Zakonjšek zagotovil, da se bo Zalar zagotovo udeležil naroka, ki je razpisan za 8. januar. Kot je namreč dejal, je menda Zalar, ki se več narokov ni udeležil že v Ljubljani, do 30. decembra na službeni poti v Makedoniji.
Po razglasitvi oprostilne sodbe je Fišer dejal, da je zadovoljen. Sodišče je po njegovem mnenju sprejelo tako rekoč vse teze obrambe, sodba pa po njegovih besedah dokazuje, da je bil celoten postopek nepotreben in »da je imel verjetno drug namen, kot je namen tovrstnih postopkov«.